টুসু কী? খবর অনলাইন-এর এই প্রশ্নের উত্তরে এলাকার তরুণ গবেষক মৃন্ময় বশরিয়ার বলেন, টুসু কোনো অলৌকিক দেবী নন, যাকে মূর্তি বানিয়ে পূজা করা যায়। টুসু হল শস্যকেন্দ্রিক একটি উপজাতি পার্বণ। অগ্রহায়ণ মাসের সংক্রান্তিতে জমিতে রেখে আসা একটি ধানের আঁটিকে পূজো করে, সিঁদুর মাখিয়ে বাড়িতে আনা হয়। যা ডিনী মা নামে পরিচিত। এর পর পৌষের প্রথম দিন নতুন ধানের তুষ দিয়ে মাটির সরার মধ্যে রাখা হয়, যা টুসু স্থাপন নামে পরিচিত। এর পর প্রতি দিন একটি করে ফুল দিয়ে সন্ধ্যাবেলা টুসু গীত গাওয়া হয়। পৌষ সংক্রান্তির আগের দিন যা আদিবাসীদের কাছে ‘বাউড়ি’ নামে পরিচিত, ওই রাতে সারা রাত টুসুর জাগরণ করেন মহিলারা, পর দিন দুপুর পর্যন্ত নাচগান করে ডিনীকে ভাসিয়ে দেওয়া হয় জলে। টুসুর কোনো মূর্তি হয় না। পুরুলিয়া, ঝাড়খণ্ডে টুসু মূর্তির কোনো প্রচলন নেই। ইদানীং নাচগানের সুবিধার জন্য বাঁকুড়া, মেদিনীপুরের কিছু জায়গায় ছোটো ছোটো মূর্তি ব্যাবহার করা হয়। এই পার্বণে কোনো ব্রাহ্মণ ডাকা হয় না। মহিলারা গান গেয়ে গাঁদা বা আকন্দ ফুল দিয়ে আরাধনা করেন মাত্র। মন্দির নির্মাণ করে এত দিনের টুসুর সংজ্ঞাটাই বদলে দেওয়া হল।